Tuis | Media Releases | Nuwe name vir koshuise van Universiteit van Johannesburg (UJ) misken die Afrikaner
Adv. Alberts sê dit is ironies dat swart studente self die status quo rakende die name wil handhaaf, maar dat die universiteitsbestuur onverbiddelik is in sy poging om ook hier alles wat Afrikaans is, weg te vee.
So ernstig is die UJ hieroor dat daar selfs in koerant-advertensies gevra word vir naamsvoorstelle. Net die koshuise Sophiatown en Hector Peterson sal hul naam behou.
"Hierdie is 'n goeie voorbeeld waar mense met politieke agendas hul wil op ander afdwing sonder om die skadelike en kwetsende effek daarvan op ander groepe in ag te neem. Buiten die twee (Hector Petersen en Sophiatown) het die ander koshuise Afrikaanse nie-politieke name.
"Die VF Plus sal voorstel dat die ou name behou word, of dat een alternatiewelik vernoem sal word na die jong dogtertjie Isabella van Wyk wat op 23 Desember 1985 ernstig beseer is in 'n ANC-bomontploffing in die Sanlam-winkelsentrum in Amanzimtoti. (Foto aangeheg).
"Daar is 'n bekende foto waar die bewustelose en bebloede Isabella sekondes na die ontploffing in 'n man se arms gedra word, soortgelyk aan die Hector Peterson-foto. Die gebruik van die naam sal erkenning gee aan die geskiedenis en seerkry aan alle kante in Suid-Afrika.
"Dit is belangrik om 'n gebalanseerde beeld van die land se geskiedenis daar te stel aangesien UJ sonder rede besluit het om polities te raak met die benaming van koshuise. As alumnus van die RAU besef ek hoe sake soos hierdie alle oud-studente kan raak ," sê adv. Alberts.